ซื้อAAVผลกำไรดี
ไตรมาส2คาดโตต่อเทียบปีก่อนแผนปีนี้ซื้อเครื่องบิน8ลำ
15 พ.ค. 2556

ไตรมาส2คาดโตต่อเทียบปีก่อนแผนปีนี้ซื้อเครื่องบิน8ลำ
AAV ไตรมาส 1 โตตามเป้า คาดไตรมาส 2 โตจากช่วงเดียวกันปีก่อน 
บริษัท เอเชีย เอวิเอชั่น (AAV) แจ้งกำไรสุทธิไตรมาสแรกปีนี้ มีรายได้ 6,029 ล้านบาท กำไรสุทธิ (ส่วนที่เป็นของบริษัทใหญ่) 397.3 ล้านบาท
นายทัศพล แบเลเว็ลด์ ประธานเจ้าหน้าที่บริหาร AAV ผู้ถือหุ้นใหญ่และผู้บริหารสายการบินไทยแอร์เอเชีย แถลงว่า การเติบโตดังกล่าวสอดคล้องกับการเพิ่มขึ้นของปริมาณที่นั่ง โดยไตรมาส 1/2556 ที่ไทยแอร์เอเชียรับเครื่องบินแอร์บัส เอ 320 ใหม่เพิ่มขึ้นอีก 1 ลำ ทำให้มีฝูงบินทั้งสิ้น 28 ลำ ณ สิ้นงวด (24 ลำ ณ สิ้นไตรมาส 1/2555) 
บริษัทได้เพิ่มความถี่เที่ยวบินของเส้นทางภายในประเทศยอดนิยม อาทิ ภูเก็ต เชียงใหม่ หาดใหญ่ รวมทั้งเน้นตลาดผู้โดยสารจีนและอินโดจีน
ทั้งนี้ สถิติไตรมาส 1/2556 ของกรมการท่องเที่ยวมีจำนวนนักท่องเที่ยวชาวจีนที่เดินทางเข้ามายังประเทศไทยโดยทางเครื่องบิน เติบโตขึ้น 97% (มากกว่า 8.5 แสนคน) สัดส่วนมากกว่า 50% เป็นผู้โดยสารที่เดินทางกับแอร์เอเชีย โดยผู้โดยสารจีนที่เดินทางกับแอร์เอเชียเติบโตถึง 140% เมื่อเทียบกับช่วงเวลาเดียวกันของปีที่แล้ว
การที่ย้ายฐานปฏิบัติการการบินมาที่ท่าอากาศยานดอนเมือง ทำให้บริษัทสามารถบริหารจัดการต้นทุนได้อย่างมีประสิทธิภาพ และส่งผลต่อคุณภาพบริการที่ดียิ่งขึ้น
นายทัศพล คาดการณ์ว่า การดำเนินงานของสายการบินไทยแอร์เอเชียในปี 2556 จะเติบโตตามแผนที่วางไว้ว่าจะมีรายได้เติบโต 20% ตามการเพิ่มขึ้นของจำนวนผู้โดยสารและอัตรากำไรสุทธิไม่ต่ำกว่าไตรมาสแรกที่ 12% จาก 9% ปี 2555 โดยไตรมาส 2 ปีนี้ คาดว่าอัตราขนส่งผู้โดยสารจะดีกว่าช่วงเดียวกันปีก่อนเล็กน้อยในอัตรากำไรที่ดีกว่าและต่ำกว่าไตรมาสแรกเล็กน้อยตามฤดูกาล โดยจะทยอยรับเครื่องบินใหม่เพื่อเพิ่มปริมาณที่นั่งและรายได้ให้กับบริษัทอย่างต่อเนื่อง 
นายทัศพล ประเมินว่า จะรับเครื่องบินใหม่เพิ่มมากกว่าแผนที่วางไว้ คือจาก 7 ลำ เป็น 8 ลำ เพื่อตอบสนองแนวโน้มการเติบโตของนักท่องเที่ยวที่เพิ่มมากขึ้น ทำให้สิ้นปี 2556 นี้ ไทยแอร์เอเชียจะมีเครื่องบินทั้งสิ้น 35 ลำ โดยตั้งเป้าขนส่งผู้โดยสารตลอดปีกว่า 10 ล้านคน ซึ่งเพิ่มจาก 8.3 ล้านคน ในปี 2555 และ 6.9 ล้านคน ในปี 2554
นายกวี ชูกิจเกษม ผู้ช่วยกรรมการผู้จัดการบริษัทหลักทรัพย์ (บล.) กสิกรไทย แนะนำซื้อ AAV เพราะกำไรไตรมาส 1/2556 แข็งแกร่งจากปริมาณการเดินทางที่เพิ่มขึ้น ทั้งที่จำนวนที่นั่งเพิ่มขึ้น 1520% ขณะที่ต้นทุนเชื้อเพลิงลดลง ทำให้ตลาดมีแนวโน้มปรับประมาณการขึ้น ให้แนวรับ 6.957 บาท แนวต้าน 7.3 บาท ทะลุได้มีลุ้นไป 7.9 ใช้ 6.75 บาท เป็นจุดขาดทุน
ราคาหุ้น AAV วันที่ 14 พ.ค. ปิดที่ 7.10 บาท ลดลง 0.10 บาท หรือลดลง 1.39%